姜特立
游鼓山喝水岩
昔闻鼓山名，未到鼓山寺。
胜游不易得，一失恐难值。
今朝忽勇猛，便作入山计。
虽无济胜具，尚可策疲致。
松下止呵导，山前屏车骑。
仰窥白云峰，俯蹑青螺髻。
半天开佛刹，杰阁照金翠。
路穷两崖间，巨石擘元气。
何年泻白虹，一喝回狂势。
冲波落山后，余务泄厚地。
山灵畏定力，仙鬼吝幽閟。
至今千仞底，不见波流驶。
寻师水倒回，卓锡泉涌沸。
异事惊倒人，此理本无二。
亭边数苍石，刻画几大字。
顾怜身后名，惨戚当时意。
茫茫千万古，存灭可胜记。
灰劫同一尽，要自济儿戏。
不知生前酒，对石聊一醉。
醉到无何乡，却就僧床睡。